EL Επίσημη Εφημερίδα της Ευρωπαϊκής Ένωσης C 354/5

Τελική έκθεση του συμβούλου ακροάσεων (1)

Αφρώδης πολυουρεθάνη

(AT.39801)

(2014/C 354/06)

Στις 15 Νοεμβρίου 2015, η Ευρωπαϊκή Επιτροπή κίνησε τη διαδικασία του άρθρου 11 παράγραφος 6 του κανονισμού (ΕΚ) αριθ. 1/2003 (2) κατά των εταιρειών Carpenter Co., Carpenter S.A.S., Carpenter GmbH, Carpenter Belgium NV and Carpenter Limited (εφεξής «Carpenter»), Vita Cayman Limited, Caligen Europe BV, Draka Interfoam BV, ICOA France S.A.S., Koepp Schaum GmbH, Metzeler Schaum GmbH, Tramico S.A.S., UAB Vita Baltic International, Vita Polymers Poland Sp. z o.o., Veenendaal Schaumstoffwerk GmbH, Vita Cellular Foams (UK) Limited και Vita Industrial (UK) Limited (εφεξής «Vita»), Eurofoam GmbH, Eurofoam Deutschland GmbH Schaumstoffe, Eurofoam KFM GmbH, Eurofoam Hungary Kft, Eurofoam Polska Sp. z.o.o. και S.C. Eurofoam S.r.l. (εφεξής «Eurofoam»), Recticel NV/S.A., Recticel s.a.s., Recticel OÜ, Recticel Limited, Recticel Verwaltung GmbH & Co. KG και Recticel BV (εφεξής «Recticel»), και Greiner Holding AG (εφεξής «Greiner»), (καλουμένων από κοινού εφεξής «τα μέρη»).

Έπειτα από συζητήσεις σχετικά με το ενδεχόμενο διευθέτησης και την υποβολή σχετικών υπομνημάτων κατ' εφαρμογή του άρθρου 10α παράγραφος 2 του κανονισμού (ΕΚ) αριθ. 773/2004 (3), στις 23 Οκτωβρίου 2013 η Ευρωπαϊκή Επιτροπή εξέδωσε κοινοποίηση αιτιάσεων (εφεξής «ΚΑ») με αποδέκτες τα μέρη, στην οποία αναφερόταν ότι αυτά είχαν συμμετάσχει σε μία ενιαία και συνεχή παράβαση του άρθρου 101 της Συνθήκης για τη λειτουργία της Ευρωπαϊκής Ένωσης.

Η παράβαση αφορούσε σύμπραξη στην πώληση συγκεκριμένων τύπων εύκαμπτης αφρώδους πολυουρεθάνης και κάλυπτε δέκα κράτη μέλη. Στόχος της σύμπραξης ήταν η μετακύλιση των αυξήσεων των τιμών των πρώτων υλών στους τελικούς πελάτες και η αποφυγή του επιθετικού ανταγωνισμού σε επίπεδο τιμών μεταξύ των παραγωγών πολυουρεθάνης όσον αφορά τους πελάτες. Η σύμπραξη διήρκεσε από τον Οκτώβριο του 2005 έως τον Ιούλιο του 2010.

Στις αντίστοιχες απαντήσεις τους στην κοινοποίηση αιτιάσεων, τα μέρη επιβεβαίωσαν ότι η κοινοποίηση αιτιάσεων αντικατόπτριζε το περιεχόμενο των γραπτών παρατηρήσεων που υπέβαλαν στο πλαίσιο της διαδικασίας διευθέτησης.

Σύμφωνα με το άρθρο 16 της απόφασης 2011/695/ΕΕ, εξέτασα κατά πόσο το σχέδιο απόφασης αφορά μόνον αιτιάσεις σχετικά με τις οποίες δόθηκε στα μέρη η δυνατότητα να καταστήσουν γνωστές τις απόψεις τους, και κατέληξα σε θετικό συμπέρασμα επ' αυτού.

Με βάση τα ανωτέρω, και λαμβάνοντας υπόψη ότι τα μέρη δεν μου υπέβαλαν κανένα αίτημα ούτε εξέφρασαν αντίρρηση (4), θεωρώ ότι έχει τηρηθεί στην παρούσα υπόθεση η αποτελεσματική άσκηση των διαδικαστικών δικαιωμάτων όλων των συμμετεχόντων στη διαδικασία.

Βρυξέλλες, 17 Ιανουαρίου 2014. Wouter WILS

(1) Δυνάμει των άρθρων 16 και 17 της απόφασης αριθ. 2011/695/ΕΕ του προέδρου της Ευρωπαϊκής Επιτροπής, της 13ης Οκτωβρίου 2011, σχετικά με τις αρμοδιότητες και τα καθήκοντα του συμβούλου ακροάσεων σε ορισμένες διαδικασίες ανταγωνισμού (ΕΕ L 275 της 20.10.2011, σ. 29).

(2) Κανονισμός (ΕΚ) αριθ. 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της Συνθήκης (ΕΕ L 1 της 4.1.2003, σ. 1).

(3) Κανονισμός (ΕΚ) αριθ. 773/2004 της Επιτροπής, της 7ης Απριλίου 2004, σχετικά με τη διεξαγωγή από την Επιτροπή των διαδικασιών δυνάμει των άρθρων 81 και 82 της Συνθήκης ΕΚ (ΕΕ L 123 της 27.4.2004, σ. 18).

(4) Σύμφωνα με το άρθρο 15 παράγραφος 2 της απόφασης 2011/695/ΕΕ, τα μέρη διαδικασιών σε υποθέσεις συμπράξεων που συμμετέχουν σε διαδικασίες διευθέτησης διαφορών σύμφωνα με το άρθρο 10α του κανονισμού (ΕΚ) αριθ. 773/2004 δύνανται να απευθύνονται στον σύμβουλο ακροάσεων σε οποιοδήποτε στάδιο της διαδικασίας διευθέτησης διαφορών για να εξασφαλίσουν την αποτελεσματική άσκηση των διαδικαστικών τους δικαιωμάτων. Βλέπε επίσης παράγραφο 18 της ανακοίνωσης της Επιτροπής 2008/C 167/01 σχετικά με τη διεξαγωγή διαδικασιών διευθέτησης διαφορών ενόψει της έκδοσης αποφάσεων δυνάμει του άρθρου 7 και του άρθρου 23 του κανονισμού (ΕΚ) αριθ. 1/2003 του Συμβουλίου σε περιπτώσεις συμπράξεων (καρτέλ) (ΕΕ C 167 της 2.7.2008, σ. 1).